Afrikaans-Ekspo vir die jongspan: Skryf sommer dadelik in! - Afrikaans.com
Afrikaans-Ekspo vir die jongspan
Skryf sommer dadelik in!
Daar is nog tyd om in te skryf vir die Federasie vir Afrikaanse Kultuurvereniginge (FAK) se internasionale Afrikaans-Ekspo. Alle inskrywings moet teen 12 Julie 2019 ingehandig wees. Deelname is gratis.
Die grootste kreatiewe Afrikaanse kunstekompetisie
Die FAK se Internasionale Afrikaans-Ekspo is die grootste skryf- en kreatiewe Afrikaanse kunstekompetisie vir leerders en studente en fokus op deelnemers se kreatiewe hantering van Afrikaans. Dit is pret om deel te neem en leerders word ook gehelp met hulle skryfproses deurdat hulle terugvoer kry van die beoordelaars. So moedig sommer vandag nog die jongspan en aspirantskrywers aan om deel te neem en in aanmerking te kom vir die lekker pryse.
Vanjaar se tema is groei
(met taal, kultuur en geskiedenis as riglyn)
Wanneer ons van groei praat, is dit sinoniem met Afrikaans. Dink maar oor hoe Afrikaans oor die jare heen sterker en groter geword het met nuutskeppings, idiome, liedjies en nog meer.
Dan is daar skrywers, digters en kunstenaars wat baanbrekerswerk vir die taal verrig het.
Die FAK is ook vanjaar 90 jaar oud en dien as 'n voorbeeld van 'n kultuurorganisasie wat daagliks bydra tot die groei van ons taal en kultuur.
Groei kan vir jou ook direk verband hou met hoe jy grootgeword het of selfs die plantegroei, dus wil ons jou uitdaag om met vanjaar se tema kreatief te dink en jou pen of verfkwas te laat vloei met kleurvolle stories, kuns of foto's.
Alle graad 6- tot 12-leerders en studente in Suid-Afrika en Namibië asook enige land ter wêreld waar Afrikaans as moedertaal of nie-moedertaal gebruik of bestudeer word. Dit sluit onder meer in Wes- en Oos-Europa, Australië en Nieu-Seeland, Kanada en die VSA. Ons moedig veral ook studente van Afrikaansdepartemente aan universiteite regoor die wêreld aan om deel te neem. Op hierdie wyse sprei Afrikaans sy internasionale vlerke.
Die wenskool ontvang R10 000 wat volgens 'n formule bepaal sal word. Die wenner self ontvang die wisseltrofee en R1 000. 'n Verdere R4 000 kontant word vir sy of haar skool gegee.
Leerders en studente wat vir die kompetisie wil inskryf, kan aanlyn hul inskrywings voltooi by https://ekspo.fak.org.za. Die onderwyser kan ook 'n profiel skep en die leerders se inskrywings deur haar/sy profiel inskryf.